
ISTORIA PSIHOLOGIEI 
Filosofia evului mediu (continuare) 


Sf. Bonaventura (loan de Fidanza, 1221-1274) 

Cartea sa fundamentală se numeşte "Itinerarium Mentis in Deum" 
("Un itinerar al sufletului către Dumnezeu"). În anul 1242, Sf. Bonaventura 
intră în ordinul franciscan (al Sf. Francisc de Assisi), iar în 1243, Sf. Toma 
d'Aquino intră în ordinul dominican. Astfel, cei doi ajung să conducă 
creştinismul catolic. 

Sf. Bonaventura lasă în urma lui o şcoală de filosofie şi metafizică 
speculativă (specul/ațiunea în acest caz înseamnă invenţie mintală, 
conceptuală, cea mai înaltă activitate spirituală; ex. Hegel). Opera lui este 
concepută în vederea îndrumării spirituale a franciscanilor. Doctrina lui se 
declară în esenţă un itinerar al sufletului către Dumnezeu. 

Profesorul Gh. Vlăduţescu face o exegeză a concepţiei lui 
Bonaventura. lată ce consideră acesta despre suflet: "Sufletul nostru este 
făcut să înţeleagă într-o zi marele Bine care este Dumnezeu, să se 
odihnească şi să se bucure de El." Mai arată că, în concepţia lui 
Bonaventura, despre Dumnezeu sufletul are o cunoaşte imperfectă, dar 
foarte sigură, anume credinţa. Nici o altă cunoaştere nu ne dă o 
convingere atît de adîncă şi de neclintită cum ne dă credinţa în adevărul 
revelat (revelaţia poate fi ştiinţifică sau mistică). Bonaventura spune: 
"Nimic nu-i este omului mai plăcut decit să înţeleagă ceea ce iubeşte." 

Bonaventura a militat toată viaţa lui pentru alianţa între filosofie şi 
teologie. El considera că viaţa nu este decit un pelerinaj (călătorie mistică 
plină de probaţiuni) înspre Dumnezeu. Acest drum este cel al iluminării. 
Pe acest drum, "merindele" sunt voinţa şi harul: omul are nevoie de 
efortul stăruitor al voinţei şi de ajutorul harului divin (harul este o calitate 
inefabilă, care ne este dată). Despre har, el spune că "este temeiul voinţei 
drepte şi temeiul raţiunii clarvăzătoare". Ca să ajungă la înţelepciune, 
omul trebuie s-o dobîndească prin rugăciune. 

În doctrina lui Bonaventura se desprind trei concepte cruciale: 

- harul (care te îndreaptă); 

- dreptatea (care curăţă); 

- ştiinţa (care luminează). 

Calea iluminării este o înălţare spre Dumnezeu în trei etape: 

1. Regăsirea urmelor lui Dumnezeu în lumea sensibilă; 

2. Căutarea imaginii Sale în sufletul nostru; 

3. Trecerea dincolo de lucrurile create şi introducerea în bucuriile 
mistice, ale adorării lui Dumnezeu şi ale cunoaşterii Lui. 

În concepţia lui Bonaventura, pe lîngă o logică a minţii există şi o 
logică a inimii; cele două se întreţes. 

Bonaventura arată că transcenderea (trecerea dincolo de lumea 
sensibilă şi pătrunderea într-o lume abstractă) poate fi bidirecţională: 
meditaţia prin rugăciune este itinerariul trans-ascendent, dar există şi o 
transcendenţă orientată în jos, un itinerariu trans-descendent (demersul 
psihanalitic). 


După Sf. Bonaventura, lumea (omenirea) este un simbol, în sensul 
înălţător, simbol care semnifică ceva peste ceea ce percepem, fiindcă 
fiecare lucru este expresia Verbului, a ldeii care poate fi găsită prin 
meditaţia mistică. 

Sufletul omenesc este aşezat între două extreme: materie 
(substanţă) şi Dumnezeu. Sufletul se întoarce prin partea lui superioară 
spre Dumnezeu, iar cu partea inferioară spre materie. De jos primeşte 
certitudine relativă, iar de sus primeşte certitudine absolută. 


Toma d'Aquino (supranumit Doctor Angelicus; 1224-1274) 


Concepţia (premisa) sa fundamentală: adevărul raţiunii se acordă 
cu adevărul revelaţiei. 

Sf. Toma a căutat să unească giîndirea aristoteliană (mai ales 
Metafizica) cu concepţia creştină (învăţătura lui lisus) şi astfel să-i dea 
catolicismului o aparenţă raţionalistă. Sf. Toma considera că filosofia lui 
Aristotel cuprinde tot ceea ce este accesibil raţiunii naturale (sau despre 
natură). Dar revelaţia creştină adaugă alte adevăruri, mai înalte, însă care 
nu le infirmă pe primele. Graţia divină desăvirşeşte natura, nu o distruge. 

Opera sa capitală este "Summa Theologiae" (scrisă între 1266 şi 
1274). În această lucrare, Sf. Toma reînnoieşte vechea teologie de 
inspiraţie platoniană (şi lisus pare să se fi inspirat din Platon - în pilde, 
Predica de pe Munte). Scopul lui era de a transforma teologia într-o ştiinţă 
riguroasă. 


Teoria sufletului la Sf. Toma urmează în linii mari "De Anima" a lui 
Aristotel. Sf. Toma susţine că sufletul este o formă spirituală de grad 
inferior faţă de îngeri. Sufletul nu este prizonier al trupului (ca la Sf. 
Augustin), ci este energia care să viaţă (concepţie prin care îl precede pe 
Jung cu reconsiderarea libido-ului). 

Sufletul există în trei ipostaze: 

- sufletul vegetal (legat de hrană), 

- sufletul animal (legat de simţuri), 

- sufletul raţional (dependent de imaginile provenite din simţuri). 

Sufletul este independent de trup; argumentul adus de Sf. Toma în 
această privinţă este unul destul de slab, anume că, după ce trupul este 
distrus, sufletul îşi pierde individualitatea, pe care şi-o reciştigă în Ziua 
Judecăţii de Apoi. 

Sf. Toma distinge cinci facultăţi ale sufletului: 

- funcţia vegetativă de creştere; 

- funcţia senzitivă (cunoaşterea prin simţuri); 

- funcţia apetitivă (sufletul se îndreaptă spre ceea ce doreşte, 
adică spre virtute); 

- funcţia locomotoare (mişcarea); 

- funcţia intelectuală, de cunoaştere abstractă, a esenţelor. 

Cele mai mari puteri ale sufletului omenesc sunt, în concepţia Sf. 
Toma, intelectul şi voinţa. Intelectul poate îmbrăca patru forme; două 
dintre ele, agens (activ, cînd face demersuri spre cunoaştere) şi possibilis 
(pasiv, cînd doar înţelege) sunt preluate de la Aristotel. Acestora, Sf. 
Toma le mai adaugă două forme spirituale transcedentale, intelectul 
angelic şi intelectul divin. 


Concepţia Sf. Toma unifică două trăiri proprii psihicului uman: 
credinţa şi raţiunea, dar primează credinţa, pentru că ea revelează 
adevărul. 

Atributele divinității: 

- Dumnezeu este infinit în timp şi spaţiu; 

- Dumnezeu este unic; 

- Dumnezeu este spirit; 

- Dumnezeu este nemişcatul care mişcă tot (cercul şi centrul 
cercului: centrul este nemişcat, toată mişcarea se face în jurul lui, dar fără 
centru n-ar mai exista nici cerc, nici mişcare). 

Acestea sunt atribute care, modern, corespund conştiinţei. 

Cunoaşterea (incompletă) a lui Dumnezeu se poate face pe două 
căi: 

- via negationes, adică este foarte greu să spunem ce este 
Dumnezeu, dar putem mai degrabă să spunem ce nu este El. 

- via eminentiae, adică pornind de la calităţi familiare ale fiinţelor 
create şi să le ridicăm la o asemenea putere încît să ne depăşească 
imaginaţia; calităţile omeneşti devenite transcendente sunt calităţi divine. 


În prezent se evidenţiază în filosofie un curent neo-tomist, ai cărui 
principali reprezentanţi sunt Jaques Maritain (1882-1873) (studenţi, nu 
încercaţi să vă apropiaţi de el că vă rupeţi măselele) şi Etienne Gilson 
(1884-1974). 


Info: "Confesiunile" Sf. Augustin, Editura Humanitas 
"Filosofia Evului Mediu" - Etienne Gilson, Editura Humanitas 


